
Trauma és traumatizálás Szvoren Edina elbeszéléseiben

Dolgozatomban Szvoren Edina Pertu című kötetének egyes elbeszéléseit elemzem a traumaelméletek felől. Értelmezéseim azon a feltevésen alapulnak, hogy a novellák traumatikus eseményeket dolgoznak fel. Szvoren szövegei nem tekinthetők valódi, életrajzi kontextusban olvasható traumaszövegeknek, hiszen a Pertuban különböző nemű és életkorú elbeszélők váltják egymást. Biografikus megközelítés helyett a szövegeket vizsgálom: hogyan jelenik meg a trauma a novellák történetének szintjén, és milyen narratív technikák biztosítják, hogy a trauma a befogadás aktusát se hagyja érintetlenül. A kutatásom Shoshana Felman azon elgondolására épül, amely szerint a traumaszövegek képesek a traumatikus élmények közvetítésére. A traumaszövegek olvasása tehát az olvasót is egyfajta traumahelyzetbe sodorja, amely nemcsak a történet, hanem a trauma hatására kialakuló új nyelv traumatizáló erejének tulajdonítható. Fő célom azoknak a narratív, szerkezeti és retorikai eszközöknek a feltárása, amelyek nemcsak irányítják az olvasás menetét, de elérik, hogy az olvasó aktív résztvevővé, érzelmileg érintetté váljon.



